Durbanse hawe weer veilig ná gaslekkasieDurban-hawe Die Durbanse hawe is weer veilig verklaar nadat 14 mense Vrydag ná ‘n ammoniakgaslekkasie behandel moes word. “Die eThekwini-brandweer het die gebied weer veilig verklaar,” het Gaven Hall, woordvoerder van Transnet, gesê. “Die gaslekkasie is omstreeks 09:37 by die Vars Produkte Terminaal in die Punt in Durban aangemeld.” “Een persoon het brandwonde opgedoen en 13 ander moes vir ammoniakinaseming behandel word,” het Eugene Msomi, woordvoerder van eThekwini-metropolisie, gesê. Al 14 persone is in die hospitaal opgeneem. Mark teWater, hoof van die brandweer in die stad, het gesê die gaslekkasie is nou onder beheer.